गिलानी के पायलट के खिलाफ शिकायत दर्ज  
मोहाली पहुंचे पाक प्रधानमंत्री यूसुफ रजा गिलानी के विशेष विमान के पायलट पर सार्वजनिक स्थल पर धूम्रपान करने के आरोप में शिकायत दर्ज कराई गई।
भारत-पाकिस्तान विश्व कप सेमीफाइनल मैच देखने बुधवार को मोहाली पहुंचे पाकिस्तान के प्रधानमंत्री यूसुफ रजा गिलानी के विशेष विमान के पायलट पर सार्वजनिक स्थल पर धूम्रपान करने के आरोप में शिकायत दर्ज कराई गई है। शिकायत दर्ज कराने वाले शहर के सामाजिक कार्यकर्ता हेमंत गोस्वामी ने पुलिस से पाकिस्तानी वायुसेना के इस पायलट और उसे सार्वजनिक स्थल पर धूम्रपान पर रोक की सूचना देने में असफल रहे भारतीय अधिकारियों पर कार्रवाई की मांग की है।  गोस्वामी ने कहा,"विंग कमांडर असीम और फ्लाइंग ऑफिसर वकास को केंद्र शासित क्षेत्र के गेस्ट हाउस में धूम्रपान करते हुए देखा गया। इस दौरान उनका फोटोग्राफ लिया गया है। यह दोनों सीओपीटीए (सिगरेट एवं अन्य तंबाकू उत्पाद अधिनियम 2003) के तहत दोषी हैं।" उन्होंने कहा,"जो व्यक्ति वातावरण को दूषित करता है उस पर 500 रुपये का जुर्माना लगाया जाता है।" इससे पहले गोस्वामी कई बॉलीवुड अभिनेताओं पर इस कानून का उल्लंघन करने के मामले में शिकायत दर्ज करा चुके हैं।